

**Cegléd Város Önkormányzatának Polgármesterétől**

2700 Cegléd, Kossuth tér1.

Levélcím: 2701 Cegléd, Pf.: 85.

Tel.: 06-53/ 511-400, Fax: 511-406, E-mail: polgarmester@cegledph.hu

Iktatószám: C/31613/2024. **Tárgy:** a ceglédi TEK II. számú fogorvosi alap­ellátási

Előterjesztő: dr. Csáky András polgármester körzet működtetése, pályázat kiírása

Szakmai előterjesztő: Jáger Mária vezető-főtanácsos

Ügyintéző: Makai Viktória vezető-főtanácsos

**ELŐTERJESZTÉS**

**Cegléd Város Önkormányzata Képviselő-testületének**

**2024. november 21-ei ülésére**

**Tisztelt Képviselő-testület!**

A ceglédi TEK II. számú vegyes fogorvosi alapellátási körzet Szolgáltatója a Pipicz Bt. (székhely: 2700 Cegléd, Gubody u. 5. fsz, telephely: 2700 Cegléd, Népkör utca 9., adószám: 24595421-1-13) ügyvezetője Dr. Pipicz Sándor Tamás 2024. július 22 napján írásban bejelentette önkormányzatunkhoz, hogy a 211/2015. (VII. 28.) Ök. határozat alapján a 2015. szeptember 3 napján létrejött alapszerződést és a 11/2021. (I. 21.) polgármesteri határozat alapján 2021. január 28 napján kötött határozatlan időre szóló praxisjogos feladat-ellátási szerződést 2025. január 31. napjával felmondja.

Az ügyvezető tájékoztatta önkormányzatunkat, hogy a rendelőben található, az ellátás biztosításához szükséges eszközök, gépek, fogászati egységkészülék és a rendelőben található minden tárgyi eszköz és ingóság a Pipicz Bt., illetve dr. Pipicz Sándor Tamás magántulajdonát képezik, melyeket nem kíván önkormányzati működtetés esetére bérbe adni.

Továbbá, bejelentette, hogy a feladat-ellátási szerződés 9. pontja szerint a 6 hónap felmondás idő alatt (2025. január 31.) a feladat ellátásáról gondoskodik.

A Doktor úr él a praxis elidegenítési jogával, melyre az Öotv. végrehajtásáról szóló 313/2011. (XII.23.) Korm. rendelet 23/A. § (1) bekezdése értelmében 2025. július 31. napjáig van lehetősége a praxisjog jogosultjának.

**Dr. Pipicz Sándor Tamás a praxisjogát nem tudta eladni a Képviselő-testületi ülésig.**

A *Magyarország helyi önkormányzatairól szóló 2011. évi CLXXXIX törvény* (Mötv.) 13. § (1) bekezdés 4. pontja értelmében a helyi önkormányzat feladata az egészségügyi alapellátás, az egészséges életmód segítését célzó szolgáltatások biztosítása. *Az egészségügyi alapellátásról szóló 2015. évi CXXIII. törvény* 5. § (1) bekezdése alapján a települési önkormányzat az egészségügyi alapellátás körében gondoskodik – egyebek mellett *– a fogorvosi alapellátásról.*

A háziorvosi/fogorvosi alapellátási szolgáltató működésének, illetve a feladat-ellátási szerződés megkötésének feltételeit

* *az önálló orvosi tevékenységről szóló 2000. évi II. törvény*,
* *a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM. rendelet*, valamint
* *az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet*
* *az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet* és
* *az egészségügyi alapellátásról szóló 2015. évi CXXIII. törvény*

szabályozza.

Az előzményekre tekintettel önkormányzatunknak a praxisjog elidegenítésére rendelkezésre álló 6 hónap alatt gondoskodnia kell helyettesítő orvossal/okkal a folyamatos betegellátás biztosításáról.

A ceglédi TEK II. számú fogászati alapellátási körzet, a 2700 Cegléd, Népkör utca 9. szám alatti magántulajdonban lévő, a jelenlegi Szolgáltató által bérlet ingatlanban történik. Az ügyvezető a továbbiakban, ebben a rendelőben, a meglévő saját eszközeivel kívánja folytatni magán fogorvosi tevékenységét.

A fenti ingatlanban az önkormányzati működtetés időtartama alatt nincs lehetőség helyiség, a fogászati alapellátás biztosításához szükséges eszközök, gépek, fogászati egységkészülék, tárgyi eszközök bérlet általi használatára.

A kötelező fogászati alapellátási feladatok folyamatos ellátása érdekében a szakmai minimumfeltételként előírt **rendelőt és kiszolgáló helyiségeket**, **eszközöket, gépeket, fogászati egységkészüléket** (fogászati szék), **bútorokat önkormányzatunk részéről biztosítani szükséges**. Szükség van **helyettesítő orvosra/okra, helyettes fogászati asszisztens/ek**re, továbbá pályázat kiírására a körzet vállalkozási formában történő végleges betöltésére, számolva a praxisjog értékesítési szándékának sikertelenségével.

**A Szolgáltatónál jelenleg alkalmazásban álló szakdolgozó nem vállalja önkormányzati működtetés esetére a szakdolgozói feladatokat.**

*Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet* 23. § (2) bekezdése alapján, 2023. december 31-ei állapot szerint a ceglédi TEK II. számú vegyes fogászati alapellátási körzetbe tartozó lakosok száma az alábbi:

|  |  |  |  |  |
| --- | --- | --- | --- | --- |
| **SZOLGÁLTATÓ** | **0-18 év korig (fő)** | **19-62 éves korig (fő)** | **62 éves kor felett (fő)** | **Összesen**  **(fő)** |
| Pipicz Fogászati Bt.  Dr. Pipicz Sándor | 990 | 2913 | 1088 | **4991** |

Önkormányzatunk egyeztetéseket kezdett a Ceglédi Toldy Ferenc Kórház és Rendelőintézettel, a Magyar Állam tulajdonában álló, a Ceglédi Toldy Ferenc Kórház és Rendelőintézet használatában és kezelésében lévő, **Cegléd, Rákóczi út 7. szám alatti, 3. em. 313. ajtószámú** rendelő újbóli igénybevételével (bérleti jogviszony) kapcsolatban. Ebben a rendelőhelyiségben működött korábban a 2. számú fogászati alapellátási körzet, 2015–ig!).

A szakmai minimumfeltétel eszközök beszerzésére, a rendelőhelyiség szükséges bútorzatának beszerzésére az árajánlatok bekérése folyamatban van.

Önkormányzatunk részéről legalább 1 fő álláshely szükséges, egészségügyi szolgálati jogviszony (Eszjtv.) alá tartozó egészségügyi szakdolgozó alkalmazásának biztosítására. Továbbá helyettes/ek szakorvossal közreműködői/vagy egészségügyi szolgálati jogviszony (Eszjtv.) szerződések kötése.

**Szolgáltatóként a következő intézkedéseket kell megtennünk** a közeli határidejű működtetés érdekében:

1. a betöltetlen praxisban helyettes szakmai felelőssel és további helyettese(i)vel kell biztosítanunk az fogorvosi alapfeladatot - a személyes szakorvosi szolgáltatásra közreműködői szerződéskötéssel;
2. a praxis működtetéséhez előírt, 1 fő szakdolgozó heti 30 órás foglalkoztatása
3. az egészségügyi államigazgatási szervtől működési engedély beszerzése
4. a fogorvosi rendelő helyiség állami tulajdonban van, bérleti szerződés kötése szükséges a Ceglédi Toldy Ferenc Kórház és Rendelőintézettel, mint használatba adóval.
5. kötelező szakmai minimumfeltétel eszközök, bútorok beszerzése az eddig beérkezett árajánlatok alapján megközelíti a 20 millió Ft-ot.
6. a működtetés időtartamára Önkormányzatunknak finanszírozási szerződést kell kötnie a NEAK-kal.

Az 1-6. pontokban felsorolt feltételek biztosítása mellett és azzal egyidejűleg **egyéb intézkedések** rövid határidejű teljesítése egyöntetűen fontos.

A ceglédi TEK II. számú vegyes fogorvosi alapellátási körzet ellátásához szükség van informatikai háttérre, a betegek dokumentációjának, nyilvántartásának rögzítésére.

A következő intézkedések is a működtetés-váltáshoz szükségesek:

* a szolgáltató Önkormányzat szakmai felelősségbiztosítása,
* veszélyes hulladékszállítási szerződést, valamint
* informatikai háttér biztosítása,
* szerződni kell a kötelező számítógépes fogorvosi szoftverprogram biztosítására,
* Csatlakozni kell az Elektronikus Egészségügyi Szolgáltatási Térhez (EESZT), melyben szerepköröket, jogosultságokat kell biztosítani (pl.: vényírás) a finanszírozott egészségügyi szolgáltató által működtetett betöltetlen praxisban helyettesítő orvos/ok számára.
* internet szerződés kötése,
* a szakmai minimumfeltétel eszközök, bútorzat beszerzése

Ezek az intézkedések a fent hivatkozottak működési engedély kiadásának feltételei, egyben a NEAK-kal kötendő finanszírozási szerződés dokumentumai.

**II.**

Már most szükség van pályázat kiírása a körzet vállalkozási formában történő, végleges ellátására. A pályázat határideje a helyettesítési megbízás időtartamával nem ellentétes, mivel eredményes pályázat esetén sem lehetséges a feladatellátáshoz szükséges háttérintézkedéseket gyorsabban teljesíteni. A nyertes pályázó legkorábban 2025. augusztus 1-jén tudja megkezdeni a körzet ellátását, amennyiben minden engedéllyel és jogosultsággal rendelkezni fog.

A határozati javaslat mellékleteként elkészítettük a pályázati kiírás tervezetét, melyet a jelzett fórumokon (OKFŐ-Praxiskezelő, önkormányzati honlap) közzé kell tenni, és a benyújtás határidejének lejártát követő ülésen el kell bírálni.

Kérem a Tisztelt Képviselő-testületet, hogy a ceglédi TEK II. számú fogorvosi körzet Szolgáltatójának bejelentése és a betöltetlenné váló körzet további működtetése érdekében tervezett alábbi döntéseit hozza meg.

Az előterjesztést **a Gazdasági és a Jogi, Ügyrendi és Közbiztonsági Bizottság** véleményezi. A bizottságok véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján - figyelemmel a 42. § 7. pontjára - **minősített többségű** szavazati arányt igényel.

Cegléd, 2024. november 13.

Dr. Csáky András

polgármester

---------

**I. Határozati javaslat**

Cegléd Város Önkormányzatának Képviselő-testülete

**1.)** Tudomásul veszi és elfogadja a ceglédi TEK II. számú vegyes fogorvosi körzet Szolgáltatójának – Pipicz Bt. (székhely:2700 Cegléd, Gubody utca 5., telephely: 2700 Cegléd, Népkör utca 9., képviseli: Dr. Pipicz Sándor Tamás ügyvezető) – felmondásról szóló bejelentését.

**2.)** Megszűnteti a Pipicz Bt. és az Önkormányzat közötti 2015. szeptember 3 napján létrejött határozatlan idejű feladat-ellátási szerződést (Alapszerződés) a ceglédi TEK II. számú vegyes fogorvosi alapellátási körzet ellátására vonatkozóan 2025. január 31 napjával.

**3.)** Gondoskodik a betöltetlenné vált körzet határozatlan idejű, illetőleg a praxisjog elidegenítéséig (2025. július 31-ig) tartó további működtetéséről.

**4.)** Gondoskodik az 1. pontban hivatkozott bejelentés alapján, a hatályos jogszabályok szerint módosított közreműködői feladat-ellátási szerződések megkötéséről, valamint a vegyes fogorvosi alapellátási körzet további működtetésével kapcsolatos dokumentumok aláírásáról és a változások közérdekű közzétételéről.

**5.)** Utasítja a Ceglédi Közös Önkormányzati Hivatalt, hogy a szükséges intézkedéseket tegye meg!

Határidő: azonnal Felelős: dr. Csáky András polgármester

A határozatot kapják:

1. Ügyintéző és általa:

2. Pipicz Bt. – Dr. Pipicz Sándor Tamás ügyvezető (2700 Cegléd, Gubody u. 5.)

3. Pest Vármegyei Kormányhivatal Ceglédi Járási Hivatal Népegészségügyi Osztálya – Helyben

4. Nemzeti Egészségbiztosítási Alapkezelő Ellátási és Koordinációs Főosztály VI. FÁO VI.3

5. Ceglédi Közös Önkormányzati Hivatal Pénzügyi Iroda – Helyben

6. Irattár

---------

**II. Határozati javaslat**

Cegléd Város Önkormányzatának Képviselő-testülete

**1.)** Pályázatot ír ki a háziorvosi körzetekrőlszóló 10/2002. (VI. 27.) Ök. rendelet *3. melléklet*ében megállapítottterületi ellátási kötelezettségű (TEK)ceglédi II. számú fogorvosi körzet vállalkozás formájában történő, állandó jellegű ellátására – a határozat elválaszthatatlan mellékletében foglaltaknak megfelelően.

**2.)** Felhatalmazza a Polgármestert, hogy a pályázat elbírálása kivételével a fogorvosi alapellátási körzet ellátásához szükséges valamennyi intézkedés megtegye, és a keletkezett iratokat, kötelezettségvállalásokat az Önkormányzat nevében aláírja.

**3.)** Utasítja a Ceglédi Közös Önkormányzati Hivatalt, hogy a határozat végrehajtása, valamint a házi gyermekorvosi körzet további ellátásának biztosítása érdekében a szükséges intézkedéseket megtegye.

Határidő: azonnal Felelős: Dr. Csáky András polgármester

A határozatot kapják:

1. Ügyintéző és általa:

2. Pest Vármegyei Kormányhivatal Ceglédi Járási Hivatal Népegészségügyi Osztálya – Helyben

3. Nemzeti Egészségbiztosítási Alapkezelő Ellátási és Koordinációs Főosztály VI. FÁO VI.3

4. Ceglédi Közös Önkormányzati Hivatal Pénzügyi Iroda - Helyben

5. – 6. Irattár

*1. melléklet a II. határozati javaslathoz*

***„Pályázati felhívás***

Cegléd Város Önkormányzatának Képviselő-testülete pályázatot hirdet Cegléd 2. számú fogorvosi alapellátási körzetének ellátására, területi ellátási kötelezettséggel.

**1. Ellátandó lakosságszám (kártya):** 4991 fő

**2. Ellátandó települések száma:** egy településrész – Cegléd Város Önkormányzatának a háziorvosi körzetekről szóló 10/2002. (VI. 27.) Ök. rendelet *3. melléklet*ében megállapított ceglédi II. számú vegyes fogorvosi körzet ellátása.

**3. Pályázati feltételek:**

3.1.A háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet szerinti képesítés megléte, valamint az önálló orvosi tevékenységről szóló 2000. évi II. törvény, e törvény végrehajtásáról szóló 313/2011. (XII. 23.) Korm. rendelet, és az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII. 15.) Korm. rendeletben előírt egyéb feltételek megléte;

3.2. büntetlen előélet;

3.3. cselekvőképesség;

3.4. a fogorvosi körzetben jelenleg Cegléd Város Önkormányzata által alkalmazott szakdolgozó

**4. A pályázat részeként benyújtandó iratok, igazolások:**

4.1. végzettséget, szakirányú végzettséget igazoló dokumentumok hiteles másolatai

4.2. részletes, fényképes szakmai önéletrajzot

4.3. végzettséget és szakirányú végzettséget igazoló okiratok másolata

4.4. három hónapnál nem régebbi erkölcsi bizonyítvány eredetben, amely igazolja a büntetlen előéletet és azt, hogy a pályázó nem áll a foglalkozástól eltiltás hatálya alatt

4.5. egészségügyi alkalmassági dokumentum a 40/2004. (IV. 26.) ESzCsM rendelet szerinti, mely tartalmazza a vizsgálat dátumát és eredményét

4.6. igazolás, hogy a praxisengedély megszerzésének feltételei fennállnak

4.7. vállalkozási formától függően, egyéni vállalkozói igazolvány hiteles másolata, illetve társas vállalkozás esetén a társas vállalkozás 30 napnál nem régebbi eredeti cégkivonata, és a társasági szerződés másolata

4.8. Magyar Orvosi Kamara tagságról, nyilvántartásról szóló igazolás (amennyiben tagsággal rendelkezik)

4.9. az Országos Kórházi Főigazgatóság által vezetett működési nyilvántartás igazolása

4.10. nyilatkozat arról, hogy a pályázó csatlakozik az EESZT rendszerhez és jogszabályban meghatásozott adatszolgáltatási kötelezettségének ezt követően folyamatosan eleget tesz

4.11. a pályázó nyilatkozata arról, hogy a pályázati anyagban foglalt személyes adatainak a pályázati eljárással összefüggő kezeléséhez hozzájárul

4.11. nyilatkozat, melyben a pályázó hozzájárul, hogy a pályázati eljárás résztvevői a pályázati anyagot megismerhessék, és abba betekinthessenek

4.12. a pályázó nyilatkozata arról, hogy a pályázat elbírálását nyílt, vagy zárt ülésen kéri

**5. A pályázat benyújtásának határideje:** 2025. március 31.

**6. A pályázat elbírálásának határideje:** az 5. pont szerinti határidőt követő képviselő-testületi ülés

**7. A pályázat benyújtásának módja:** postai úton,

7.1. Cegléd Város Önkormányzata dr. Csáky András polgármesternek címezve: 2701 Cegléd, Pf.: 85., a borítékon kérjük feltüntetni: „2. számú fogorvosi körzet”

7.2. További információ kérhető telefonon – 06 (53) 511-437 – es telefonszámon az egészségügyi alapellátásért felelős ügyintézőtől

**8. Területi ellátási kötelezettség:** igen

**9. A megbízás betölthetőségének időpontja:** legkorábban 2025. augusztus 1.

**10. Jogviszony jellege:** megbízási

**11. Kategória:** háziorvosi

**12. Típusa:** fogorvosi

**13. Leírás/Megjegyzések:**

13.1. A fogorvosi körzet praxisjoga térítésmentesen szerezhető meg.

13.2. A feladatellátás vállalkozási formában történik, az önkormányzattal kötött határozatlan idejű, de minimum 5 év időtartamra kötött feladat- ellátási szerződés alapján.

13.3. Az önkormányzat a feladat ellátásához a rendelőhelyiséget, valamint annak felszerelését térítésmentesen biztosítja.

13.4. Indokolt esetben - közérdekű célból - az Önkormányzat bérlakást szolgálati jelleggel biztosít.

**14.** Cegléd Város Önkormányzata fenntartja a magának a jogot, hogy a pályázatot külön indokolás nélkül eredménytelennek nyilvánítsa.

**A pályázat egyéb megjelentetése:**

- [www.cegled.asp.lgov.hu](http://www.cegled.asp.lgov.hu)

- [www.okfo.hu](http://www.okfo.hu)”

---------

Az előterjesztést láttam:

Dr. Diósgyőri Gitta

címzetes főjegyző