**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400



**Iktatószám: C/13633-36/2024.**

Előterjesztő: Dr. Csáky András polgármester

Szakmai előterjesztő: Ilyés Marianna főépítész

Ügyintéző: Farkas Zsoltné

**Tárgy:** Cegléd Város településrendezési eszközeinek részleges módosítása (441 sz. főút 11,5 tonnás burkolatmegerősítése) – döntés a környezeti vizsgálat szükségességéről

**Mellékletek:**

1. melléklet: összefoglaló táblázat a beérkezett véleményekről

2. melléklet: beérkezett vélemények (11 db)

**ELŐTERJESZTÉS**

**Cegléd Város Önkormányzata**

**Képviselő-testületének 2024. november 21-ei ülésére**

**Tisztelt Képviselő-testület!**

A **204/2024. (VI.20.) Ök.** **határozatban** a Képviselő-testület az Építési és Közlekedési Minisztérium. megbízásából eljáró Pannonway Építő Kft. kezdeményezésére a *„441 sz. főút Cegléd -Nagykőrös (4 sz. főút csp. – Nagykőrös Téglagyári utca csp. között) szakasz 11,5 tonnás burkolatmegerősítése”* nemzetgazdasági szempontból kiemelt beruházás megvalósulása érdekében Cegléd város településrendezési eszközeinek részleges módosításáról döntött.

A határozat alapján a Pannonway Építő Kft., Cegléd Város Önkormányzata és a POLTRADE Bt., mint településtervező között 2024. július 10-én tervezési szerződés jött létre.

A településrendezési eszközök részleges módosítását *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet értelmében az E-TÉR felületen egyszerűsített eljárásban az önkormányzat megindította, és adatszolgáltatást nyújtott a Tervező felé.

**Környezeti vizsgálat szükségességének kérdése:**

*Az egyes tervek, illetve programok környezeti vizsgálatáról* szóló 2/2005. (I.11.) Korm. rendelet (a továbbiakban: Korm. rendelet) 1. § (3) bekezdése előírja, hogy a település egy részére készülő szabályozási terveknél, illetve helyi építési szabályzatnál a várható környezeti hatás jelentősége esetileg határozható meg. A Korm. rendelet 4. § (2) bekezdése értelmében a döntéshez a kidolgozó – azaz az önkormányzat – kikéri a 3. számú mellékletben meghatározott környezet védelméért felelős közigazgatási szervek (a továbbiakban: környezet védelméért felelős szervek) véleményét arról, hogy a hatáskörükbe tartozó környezet- vagy természetvédelmi szakterületet illetően várható-e jelentős környezeti hatás. E szervek véleményük kialakításában a 2. számú mellékletben foglaltak közül a hatáskörükbe tartozó és a szóban forgó terv, illetve program jellege alapján a tervre, illetve a programra vonatkoztatható szempontokat veszik figyelembe.

Ennek megfelelően **Cegléd Város Önkormányzata kikérte a Korm. rendelet 3. számú mellékletében meghatározott környezet védelméért felelős szervek véleményét** a várható környezeti hatás jelentőségének meghatározásáról, illetve a környezeti vizsgálat elkészítésének szükségességéről. A környezet védelméért felelős szervek véleményét az 1. mellékletben található összefoglaló táblázat tartalmazza, a beérkezett vélemények az előterjesztés 2. számú mellékletében olvashatóak.

A megkeresett 24 szakkérdést vizsgáló 20 államigazgatási szerv közül 1 hatásköre hiányát állapította meg, 9 szerv határidőn belül, 1 pedig határidőn túl válaszolt. **A vélemények alapján az államigazgatási szervek a településrendezési eszközök módosításának hatáskörükbe tartozó szakkérdése tekintetében környezeti vizsgálat elkészítését nem tartják szükségesnek.**

A Korm. rendelet 4. § (1) és (5) bekezdése szerint a határidőre beérkezett vélemények figyelembevételével a környezeti vizsgálat lefolytatásának szükségességéről **döntést kell hozni**.

A Korm. rendelet 5. § (2)-(3) bekezdései alapján a kidolgozó a hivatalos értesítőjében vagy más, a nyilvánosság tájékoztatására alkalmas egyéb módon, továbbá, ha van honlapja, azon is nyilvánosságra hozza döntését és annak indokait, továbbá, ha a környezet védelméért felelős szervek 4. § szerint megkapott véleményétől eltérően úgy döntött, hogy a környezeti vizsgálat nem szükséges, az eltérés tényét is. Döntéséről és indokairól a kidolgozó értesíti a várható környezeti hatások jelentőségének eldöntésébe bevont környezet védelméért felelős szerveket.

**A fentiekre tekintettel kérem a Tisztelt Képviselő-testületet, hogy a környezet védelméért felelős szervek véleménye** *–* miszerint hatáskörükbe tartozó szakkérdés tekintetében környezeti vizsgálat elkészítését nem tartják szükségesnek *–* **és a mellékelt határozati javaslat alapján hozza meg döntését a Cegléd Város településrendezési eszközeinek módosításával összefüggő környezeti vizsgálat lefolytatásának szükségességéről.**

Az előterjesztést a **Gazdasági Bizottság** tárgyalja. A bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal *a Magyarország helyi önkormányzatairól* szóló 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, a 47. § (2) bekezdése alapján – tekintettel az 50. §-ban és a *Kt SzMsz* 59. §-ában foglalt rendelkezésekre – **egyszerű többségű szavazati** arányt igényel.

Cegléd, 2024. november 13.

Dr. Csáky András

polgármester

HATÁROZATI JAVASLAT

**Cegléd Város Önkormányzatának Képviselő-testülete**

1. megállapítja – összhangban a Cegléd város településrendezési eszközeinek a *„441 sz. főút Cegléd -Nagykőrös (4 sz. főút csp. – Nagykőrös Téglagyári utca csp. között) szakasz 11,5 tonnás burkolatmegerősítése”* nemzetgazdasági szempontból kiemelt beruházással megvalósulására irányuló módosításával kapcsolatban megkeresett környezet védelméért felelős szervek véleményével –, hogy *az egyes tervek, illetve programok környezeti vizsgálatáról* szóló 2/2005. (I.11.) Kormányrendelet szerinti környezeti vizsgálat lefolytatása nem szükséges.
2. utasítja a Ceglédi Közös Önkormányzati Hivatalt a szükséges intézkedések megtételére.

**Határidő:** azonnal **Felelős:** Dr. Csáky András polgármester

A határozatot kapja:

1. Ilyés Marianna városi főépítész és általa
   1. Pannonway Kft.
   2. Poltrade Bt.
2. Pénzügyi Iroda
3. Irattár

Láttam:

Dr. Diósgyőri Gitta

címzetes főjegyző